Suomen Ulkomaanoperaatioiden Veteraaniliitto

Suomen Ulkomaanoperaatioiden Veteraaniliitto ry (SUVL) on vuonna 1968 perustettu suomalaisten sotilaalliseen ja siviilikriisinhallintaan osallistuneiden henkilöiden etujärjestö. Aiemmin se on tunnettu nimillä Suomen Sinibarettiliitto (vuoteen 2005 asti) ja Suomen Rauhanturvaajaliitto (2005–2025). Veteraaniliitto koostuu 31 jäsenyhdistyksestä. Suurimmat jäsenyhdistykset ovat Helsingin Rauhanturvaajat, Pirkanmaan Rauhanturvaajat ja Päijät-Hämeen Rauhanturvaajat. SUVL:n puheenjohtaja on kenraalimajuri (evp) Jorma Ala-Sankila. 

Suomessa on noin 50 000 rauhanturvaamiseen osallistunutta henkilöä, joista noin 6 500 kuuluu Suomen Rauhanturvaajaliiton jäsenjärjestöihin. 

Veteraaniliitto on Vapaaehtoisen pelastuspalvelun valmiusjärjestö.  

Veteraaniliitto julkaisee kuusi kertaa vuodessa ilmestyvää Rauhanturvaaja-lehteä, jonka päätoimittaja on Rauno Hietanen.

Liiton ja sen jäsenyhdistysten päätehtävä on koota sotilaallisissa kriisinhallintatehtävissä palvelleita Suomen kansalaisia yhteen. SUVL:n ydintehtävä on myös Veteraanituki, joka tarkoittaa rauhanturvaajista ja heidän omaisistaan huolehtimista ennen palvelusta, palveluksen aikana ja sen jälkeen. Tuki kattaa myös sotaveteraanien eteen tehtävät työt. 

SUVL on Tammenlehvän Perinneliiton jäsen sekä Maanpuolustuskoulutusyhdistyksen perustajajäsen. Liitto on jäsenenä Reserviläisurheiluliitossa, Vapaaehtoisessa pelastuspalvelussa ja Maailman veteraanijärjestössä. Veteraaniliitto ei ole edunvalvonta-, vaan asiantuntijajärjestö.

SUVL valitsee vuosittain operaatioista tulleiden esitysten perusteella Vuoden rauhanturvaajan. Valinta on tehty vuodesta 2008.

YK:n rauhanturvajoukot saivat Nobelin rauhanpalkinnon 10. joulukuuta 1988. Palkintoon oikeutettuja YK:n rauhanturvaajia, jotka olivat palveluksessa kyseisenä ajankohtana (10.12.1988) tai sitä ennen on yhteensä noin puoli miljoonaa 53 eri maasta; Suomesta palkinnon saajia on noin 20 000 henkilöä. Palkinnon saajilla on oikeus hakea SUVL:ta Nobel-muistoristiä.

Toukokuussa 2010 liitto julkisti 40-vuotishistoriikkinsa. Yli neljäsataasivuinen teos käsittelee niin liiton kuin suomalaisen rauhanturvaajan historiaa ihmisen itsensä kokemana ja näkemänä. 

 Jäsenyhdistykset 

Etelä-Karjalan Rauhanturvaajat ry.
Helsingin Rauhanturvaajat ry.
Hölkkäri On Web ry.
Jokilaaksojen Rauhanturvaajat ry.
Kainuun Rauhanturvaajat ry.
Kankaanpään Seudun Rauhanturvaajat ry.
Kanta-Hämeen Rauhanturvaajat ry.
Keski-Suomen Rauhanturvaajat ry.
Keski-Uudenmaan Rauhanturvaajat ry.
Koillismaan Rauhanturvaajat ry.
Kymenlaakson Rauhanturvaajat ry.

Lapin Rauhanturvaajat ry.
Länsi-Uudenmaan Rauhanturvaajat ry.
Länsi-Pohjan Sinibaretit ry.
Oulun Seudun Rauhanturvaajat ry.
Perinneyhdistys Kuneitran Kojootit ry
Pirkanmaan Rauhanturvaajat ry.
Pohjanmaan Rauhanturvaajat ry
Pohjois-Karjalan Rauhanturvaajat ry.
Pohjois-Savon Rauhanturvaajat ry.
Porvoon Seudun Rauhanturvaajat ry.
Päijät-Hämeen Rauhanturvaajat ry.

Pääkaupunkiseudun Rauhanturvaajat ry.
Rauman Seudun Rauhanturvaajat ry.
Salon Seudun Rauhanturvaajat ry.
Sastamalan Rauhanturvaajat ry.
Satakunnan Rauhanturvaajat ry.
Suur-Savon Sinibaretit ry.
Vaasan Seudun Rauhanturvaajat ry.
Varsinais-Suomen Rauhanturvaajat ry.
Varsinais-Suomen Sinibaretit ry.
YKSK:n perinnekilta
 http://www.rauhanturvaajaliitto.fi/jasenyhdistykset/

 Lähteet 

 Aiheesta muualla 
 Suomen Ulkomaanoperaatioiden Veteraaniliitto

Luokka:Rauhanturvaaminen
Luokka:Yhdistyneet kansakunnat
Luokka:Suomalaiset veteraanijärjestöt